Հեղաշրջման հետևանքները վերացնելու և նոր հեղաշրջումները կանխելու քողի տակ Էրդողանը և իր թիմակիցները առիթը բաց չեն թողնի մի հարվածով ազատվելու քաղաքական և հասարակական դաշտի բոլոր անցանկալի տարրերից։ Օրինակ, հեղաշրջմանը սատարելու մեղադրանքով սկսվել են ձերբակալությունները սահմանադրական դատարանում։ Իսկ վերջինս Էրդողանին ընդդիմացող երկու գլխավոր կառույցներից է(ր) Թուրքիայում։ ԶՈւ ներկայացուցիչների հետ հաշվեհարդարն էլ, ինչպես տեսնում ենք, արդեն լայնամասշտաբ բնույթ է կրում (այս պահին ձերբակալվել են ավելի քան 2000 զինվորականներ, այդ թվում բարձրաստիճան սպաներ)։ Օգոստոսին նախատեսված էր բարձրագույն զինվորական խորհրդի նիստ, որի ժամանակ Էրդողանը նպատակադրվել էր զինվորական ղեկավար կազմից հեռացնել իրեն անցանկալի սպաներին, բայց դեպքերը ավելի արագ զարգացան և դրված խնդիրը այժմ շատ ավելի հեշտ լուծելի է։